Δημοσίευση αίτησης καταχώρισης ονομασίας σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2019/C 371/10)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1) εντός τριών μηνών από την ημερομηνία της παρούσας δημοσίευσης.

ΕΝΙΑΙΟ ΕΓΓΡΑΦΟ

«CEREJA DO FUNDÃO»

Αριθ. ΕΕ: PGI-PT-02478 — 22.11.2018

ΠΟΠ () ΠΓΕ (x)

1. Ονομασία/-ες

«Cereja do Fundão»

2. Κράτος μέλος ή τρίτη χώρα

Πορτογαλία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.6. Φρούτα, λαχανικά και δημητριακά, νωπά ή μεταποιημένα

3.2. Περιγραφή του προϊόντος για το οποίο ισχύει η ονομασία υπό 1

Το προϊόν «Cereja do Fundão» είναι ο καρπός της κερασιάς [Prunus avium (L.)] που προορίζεται να καταναλωθεί νωπός. Τα κύρια χαρακτηριστικά του είναι τα εξής:

— μέγεθος τουλάχιστον 24 mm,

— σκληρότητα τουλάχιστον 60 μονάδων στον δείκτη Durofel,

— χρώμα μεταξύ του 2 και του 6 στο χρωματικό διάγραμμα CTIFL (Centre Technique Interprofessionnel des Fruits et Legumes),

— περιεκτικότητα σε διαλυτά στερεά τουλάχιστον 12 °Brix.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

—

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Όλα τα στάδια της παραγωγής (καλλιέργεια και συγκομιδή).

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

—

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Στην επισήμανση του «Cereja do Fundão», η ονομασία του προϊόντος πρέπει να ακολουθείται από την ένδειξη «Indicação Geográfica Protegida» (Προστατευόμενη Γεωγραφική Ένδειξη) ή τη συντομογραφία «IGP» (ΠΓΕ).

Η επισήμανση πρέπει να περιλαμβάνει το λογότυπο «Cereja do Fundão», το οποίο εικονίζεται παρακάτω.

4. Συνοπτική οριοθέτηση της γεωγραφικής περιοχής

Η γεωγραφική περιοχή παραγωγής του «Cereja do Fundão» περιορίζεται στον δήμο Fundão, στις συνοικίες Louriçal do Campo και Lardosa (δήμος Castelo Branco) και στις συνοικίες Ferro και Peraboa (δήμος Covilhã).

5. Δεσμός με τη γεωγραφική περιοχή

Ο δεσμός μεταξύ του προϊόντος «Cereja do Fundão» και της γεωγραφικής περιοχής βασίζεται στη φήμη του.

Χάρη στα χαρακτηριστικά του, το «Cereja do Fundão» χαίρει μεγάλης φήμης και αναγνωρισιμότητας στην Πορτογαλία και στο εξωτερικό, και έχει αποκτήσει τέτοια γεωργική, οικονομική και γαστρονομική αξία που έχει καταστεί ένα από τα κύρια χαρακτηριστικά στοιχεία της περιοχής.

Τα κεράσια του Fundão, «πεντανόστιμα - γλυκά και χυμώδη με οξεία ώριμη γεύση» (The Guardian, 14.8.2007), «ντυμένα με έντονο κόκκινο χρώμα, ζουμερά και εξαιρετικά γλυκά», είναι «ξεχωριστά» και θεωρούνται από τον σεφ Vítor Sobral «προϊόν εθνικής αριστείας» (Epicur, 8.5.2017). Παρόλο που τα κεράσια καλλιεργούνται σχεδόν σε ολόκληρη τη χώρα, «τα πιο διάσημα είναι ίσως εκείνα που προέρχονται από το Fundão» (Broteria - σειρά εκλαϊκευμένης επιστήμης, 1915), και υπάρχουν ορισμένοι που θεωρούν το Fundão την «πρωτεύουσα των κερασιών» της Πορτογαλίας [Paulo Moreira, Pão e Vinho (Ψωμί και κρασί), 2014].

Η ιδιαίτερη θέση που κατέχει το «Cereja do Fundão» για τον Πορτογάλο καταναλωτή καταδεικνύεται από το γεγονός ότι, το 1941, το Δελτίο του Junta Nacional das Frutas (εθνικού συμβουλίου φρούτων) παρουσίαζε ξεχωριστά την τιμή των κερασιών «Cereja do Fundão» στην αγορά της Λισαβόνας (όπου πωλούνταν στη μέση τιμή των 3 εσκούδο ανά κιλό), σε αντιδιαστολή με την τιμή των υπόλοιπων κερασιών που πωλούνταν στην αγορά.

Το 2018, το «Cereja do Fundão» κέρδισε το βραβείο «Portugal Cinco Estrelas» στην κατηγορία των φυσικών προϊόντων. Κατά την απονομή του βραβείου, βάσει αξιολόγησης της ικανοποίησης των καταναλωτών που πραγματοποιήθηκε με έρευνες αγοράς, αναφέρθηκε ότι «μεταξύ των οροσειρών Estrela και Gardunha βρίσκει κανείς ένα από τα πιο εύγευστα εθνικά εδέσματα, δηλαδή το «Cereja do Fundão». Η γλυκιά, φρέσκια γεύση του δεν απολαμβάνεται μόνο στην αυτούσια μορφή του ως επιδόρπιο, αλλά και σε μορφή κομπόστας, γλυκών από σοκολάτα και κεράσια, προϊόντων ζαχαροπλαστικής και λικέρ.»

«Αυτά τα κεράσια είναι διάσημα, προσελκύουν πλήθος ανθρώπων και συνεισφέρουν εκατομμύρια ευρώ στην τοπική οικονομία» (Dinheiro Vivo, 4.6.2017). Το «Cereja do Fundão» έχει «αποκτήσει μεγάλη αναγνωρισιμότητα, ιδίως αφότου συνδέθηκε με τη συμμετοχή της πορτογαλικής ομάδας ποδοσφαίρου στο Ευρωπαϊκό Πρωτάθλημα που πραγματοποιήθηκε στην Πορτογαλία το 2004». Σε διάστημα μιας δεκαετίας, «η τοπική οικονομία που οικοδομήθηκε γύρω από τα κεράσια έχει διπλασιαστεί σε μέγεθος και σήμερα η αξία της ανέρχεται περίπου σε 20 εκατ. ευρώ ετησίως, βασιζόμενη σε 2 000 εκτάρια κερασιές οι οποίες παράγουν 7 000 τόνους κεράσια, ποσότητα που αντιστοιχεί σε ποσοστό άνω του 60 % της εθνικής παραγωγής και παρέχει 1 500 θέσεις εργασίας». Το όνομα «Cereja do Fundão»«προσθέτει αξία στο προϊόν και για τον λόγο αυτό είναι σε θέση να επιτύχει υψηλότερη τιμή παρά την αύξηση των παραγόμενων ποσοτήτων. Αυτό εξηγεί γιατί η μέση τιμή έχει επίσης διπλασιαστεί και τώρα κυμαίνεται στα 3 ευρώ ανά κιλό» [Pedro Manuel Saraiva, Empreendedorismo: do conceito à aplicação, da ideia ao negócio, da tecnologia ao valor (Επιχειρηματικότητα: από τη θεωρία στην πράξη, από την ιδέα στις επιχειρήσεις, από την τεχνολογία στην αξία), Imprensa da Universidade de Coimbra, 3η έκδοση, 2015].

Λόγω των χαρακτηριστικών της γεωγραφικής περιοχής παραγωγής, «τα πρώτα κεράσια της εποχής ωριμάζουν νωρίτερα απ’ ό, τι σε άλλες περιοχές και μπορούν εύκολα να πωληθούν έναντι 30 έως 50 ευρώ ανά κιλό, ιδίως στις εξαγωγικές αγορές, οι οποίες αντιστοιχούν στο 10 % των πωλήσεων» (Pedro Manuel Saraiva, ό.π.). «Όταν αρχίζει η εποχή των κερασιών», το Fundão είναι «ένα από τα πρώτα μέρη στον κόσμο όπου συγκομίζονται κεράσια», κι αυτός είναι ο λόγος για τον οποίο η τιμή για τον καταναλωτή είναι τόσο υψηλή «όταν πρωτοεμφανίζονται και αρχίζουν να εξάγονται». Στο τέλος του Απριλίου 2014, το «Cereja do Fundão» πωλούνταν στην αγορά του Ελσίνκι έναντι 62 ευρώ ανά κιλό (Vida Rural, 26.5.2015).

Το «Cereja do Fundão» μπορεί να καταναλωθεί νωπό ή να χρησιμοποιηθεί ως συστατικό προϊόντων ζαχαροπλαστικής και μαγειρικής σε διάφορα πιάτα και συνταγές. «Το «Cereja do Fundão» είναι ένα από τα πιο πολύπλευρα γαστρονομικά προϊόντα της Πορτογαλίας και σας επιτρέπει να απελευθερώσετε τη φαντασία σας», καθώς χρησιμοποιείται για την παραγωγή προϊόντων όπως η τάρτα «Cereja do Fundão» και το χειροποίητο παγωτό «Cereja do Fundão» (Público, 14.6.2013). Διάφοροι σεφ εγκωμιάζουν επίσης το «Cereja do Fundão», όπως προκύπτει από τη συνέντευξη με τον βραβευμένο με αστέρι μισελέν σεφ José Avillez (Jornal de Negócios, 20.2.2018) και από το βιβλίο Prato do Dia (Πιάτο ημέρας), το οποίο εκδόθηκε το 2017 και αποτελεί συλλογή συνταγών που παρουσίασε η σεφ Filipa Gomes στο τηλεοπτικό μαγειρικό της πρόγραμμα στο κανάλι «24Kitchen».

Το «Cereja do Fundão» αποτελεί τη βάση πολυάριθμων γαστρονομικών εκδηλώσεων. Σε περιφερειακό επίπεδο, το «Cereja do Fundão»«προσελκύει περίπου 135 000 τουρίστες ετησίως» (Expresso, 19.2.2018), ιδίως για εκδηλώσεις όπως η «Festa da Cereja do Fundão» (γιορτή του «Cereja do Fundão»), στο πλαίσιο της οποίας προσφέρεται η ευκαιρία να δοκιμάσει κανείς όχι μόνο το «Cereja do Fundão» αλλά και πολλά προϊόντα που παράγονται από αυτό, και να συμμετάσχει σε πολιτιστικά και τουριστικά δρώμενα που συνδέονται με την παραγωγή του (βοήθεια στη διαλογή των κερασιών, περίπατοι στα περιβόλια με τις κερασιές, υιοθεσία μιας κερασιάς κ.λπ.), καθώς και το φεστιβάλ τροφίμων «Fundão, Aqui Come-se Bem - Sabores da Cereja» (Καλό φαγητό στο Fundão - γεύσεις κερασιού), το οποίο πραγματοποιείται ετησίως από το 2004. Υπάρχουν επίσης εθνικές εκδηλώσεις, όπως η «Rota Gastronómica da Cereja do Fundão» (γαστρονομική διαδρομή του «Cereja do Fundão»), που πραγματοποιείται ετησίως, από το 2013, στη Λισαβόνα και στο Πόρτο και περιλαμβάνει σεφ οι οποίοι υποβάλλουν διάφορες προτάσεις για πιάτα στα οποία το «Cereja do Fundão» χρησιμοποιείται ως συστατικό.

Παραπομπή στη δημοσίευση των προδιαγραφών του προϊόντος

(άρθρο 6 παράγραφος 1 δεύτερο εδάφιο του παρόντος κανονισμού)

https://tradicional.dgadr.gov.pt/pt/cat/frutos-frescos/978-cereja-do-fundao-igp

(1) ΕΕ L 343 της 14.12.2012, σ. 1.